PROPOSTA D’ACORD DE

**MODIFICACIÓ DEL REGLAMENT PER A LA SELECCIÓ DEL PROFESSORAT CONTRACTAT PERMANENT I TEMPORAL A LA UNIVERSITAT DE GIRONA**

**Exposició de motius:**

Mitjançant aquest acord s’incorporen canvis al Reglament per a la selecció del professorat contractat permanent i temporal a la Universitat de Girona aprovat inicialment en la sessió núm. 5/05 del Consell de Govern de 26 de maig de 2005, modificat després per acords aprovats en les sessions núms. 5/06 de 25 de maig de 2006, 2/2011 de 24 de febrer de 2011 i 3/2016, de 12 de maig, i que afecten la proposta de provisió de places en els concursos i la convocatòria de borses d’aspirants a futures contractacions coma professorat associat a temps parcial.

Amb ocasió de la celebració dels concursos per a places de professorat associat s’ha constatat que en ocasions l’aspirant guanyador finalment no accepta la contractació proposada o bé no li és possible acceptar-la, cosa que comporta la inutilitat de tot el procés selectiu i la necessitat d’emprar la contractació per via d’urgència. Per això s’escau preveure la possibilitat que la comissió avaluadora d’un concurs pugui designar aspirants suplents per al cas produeixi alguna causa per a la no contractació de l’aspirant amb millor valoració.

De retruc, aquesta modificació implica la necessitat de revisar el criteri vigent segons el qual en la resolució dels concursos de professorat associat es pot proposar la incorporació dels aspirants no guanyadors a una borsa per a futures contractacions. L’experiència ha demostrat que és preferible que la Universitat pugui, quan així s’estimi oportú, aprovar convocatòries de concursos públics per a crear o ampliar borses d’aspirants a futures contractacions com a professorat associat i així garantir els principis constitucionals de publicitat, igualtat i mèrit en l’ocupació pública amb relació a l’eventual contractació de professorat associat per la via d’urgència.

El contingut d’aquest acord ha estat presentat i debatut a la sessió ordinària núm. 4, de 16 de juny de 2017 de la Comissió Mixta VR-PDI-Comitè d’empresa de PDI-L i ha estat informat a la sessió núm. 5, de 19 de juny, de la Comissió Delegada de Personal.

**ES PROPOSA ACORDAR**

**Primer.-** Modificar el paràgraf setè de l’article 8 del Reglament per a la selecció del professorat contractat permanent i temporal a la Universitat de Girona, amb la següent redacció:

“7. La Comissió de selecció no pot proposar la contractació de més aspirants que el nombre de places que hagin estat convocades. Tanmateix, si la valoració dels aspirants així ho justifica, juntament amb el que ha obtingut la millor valoració, la Comissió de selecció pot fer la indicació de fins a tres aspirants més, ordenats en funció de la seva valoració al procés selectiu i als que es podrà proposar com a suplents en la contractació objecte del concurs per al cas que es produeixi alguna de les causes de no contractació de l’aspirant amb millor valoració d’acord amb l’article 9 d’aquest reglament”.

**Segon.-** Modificar el paràgraf segon de l’article 11 del Reglament per a la selecció del professorat contractat permanent i temporal a la Universitat de Girona, amb la següent redacció:

“La Universitat podrà convocar concursos públics per a formar part de les borses d’aspirants a futures contractacions de professorat associat. Aquestes borses d’aspirants estaran ordenades per l’ordre de puntuació obtinguda en el concurs superat i per l’antiguitat del concurs superat, de més antic a més nou, en cas d’haver-se realitzat més d’un concurs en el mateix departament i en la mateixa àrea objecte de la convocatòria. La vigència de cada una d’aquestes borses serà d’un màxim de tres anys. Una persona pot formar part de més d’una borsa en funció dels concursos en els quals hagi estat declarada apta”.

***Entrada en vigor***

Aquest acord entra en vigor l’endemà de la seva publicació al BOUdG.